งานทะเบียนกอช.พร้อม
บลจ.ฟินันซ่า วางระบบงานทะเบียนกองทุน กอช.เสร็จ พร้อมรับสมาชิกทั่วประเทศ รอแค่รัฐไฟเขียว
6 ก.พ. 2556

บลจ.ฟินันซ่า วางระบบงานทะเบียนกองทุน กอช.เสร็จ พร้อมรับสมาชิกทั่วประเทศ รอแค่รัฐไฟเขียว
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.)ฟินันซ่า เปิดเผยว่า ขณะนี้บริษัทได้จัดทำระบบงานทะเบียนสมาชิกกองทุนการออมแห่งชาติ (กอช.) เสร็จเรียบร้อยแล้ว สามารถออกใบนำฝากเงิน (Payin) ให้กับสมาชิกเพื่อไปฝากเงินที่ธนาคารได้ทันที
ปัจจุบันบริษัทอยู่ระหว่างดำเนินการเรื่องของการเชื่อมต่อระบบนายทะเบียนของบริษัทเข้ากับระบบของธนาคารที่จะเป็นผู้ทำหน้าที่รับสมัครสมาชิกทั้ง 3 แห่ง ได้แก่ ธนาคารออมสิน ธนาคารเพื่อการเกษตรและสหกรณ์การเกษตร และธนาคารกรุงไทย ซึ่งกรณีของธนาคารกรุงไทยนั้นอยู่ภายใต้การกำกับดูแลของธนาคารแห่งประเทศไทย (ธปท.) ก็จะต้องทำเรื่องไปยัง ธปท.ด้วย
ทั้งนี้ กองทุน กอช.เป็นกองทุนภาคสมัครใจให้กับแรงงานที่ไม่ได้อยู่ในระบบกองทุนสำรองเลี้ยงชีพ กองทุนบำเหน็จบำนาญข้าราชการ และกองทุนประกันสังคม มีเงินไว้ใช้หลังเกษียณอายุ โดยรัฐบาลจะใส่เงินให้แก่สมาชิกที่นำเงินเข้ามาสมทบในกองทุน
ปัจจุบัน กอช.ยังไม่สามารถรับสมาชิกได้ เนื่องจาก รมว.คลัง ให้สำนักงานเศรษฐกิจการคลังศึกษาเงื่อนไขใหม่ทั้งเรื่องของอายุสมาชิก เงินสมทบ และการบริหารการลงทุน